Uusnatseja syytetään paitsi mellakkaan osallistumisesta ja sen johtamisesta myös pahoinpitelyistä. Epäillyt kiistävät väkivaltaisen mellakan järjestämisen.

Syyttäjän mukaan vastarintaliikkeen jäsenet kokosivat joukkojaan käsimerkein ja suuntasivat Jyväskylän ydinkeskustaan. Kun mellakka alkoi, uusinatsit pahoinpitelivät sivullisia nyrkein ja potkimalla, häiriköivät tavaratalo Sokoksella ja vastustivat poliisin toimia.

Syytteestä käy ilmi, että mellakoitsijat olivat varustautuneet hammassuojin, suojalasein ja rystysvahvistetuin käsinein. Epäillyiltä löydettiin myös teräaseita ja kaasusumutin. Joukolla oli halussaan myös lippuja ja suojakilpi, jota yksi epäillyistä olisi osoittanut poliisi kohti.

Syytetyt kiistävät väkivaltaisen mellakan järjestämisen ja siihen osallistumisen.

Mellakan jälkeisessä kotietsinnässä poliisi löysi yhden epäillyn asunnosta itsetehdyn putkihaulikon ja patruunoita.

Kolmea 22:sta epäillystä syytetään väkivaltaisen mellakan johtamisesta, yksi heistä on vastarintaliikkeen johtaja. Kolmikolle syyttäjä vaatii vankeusrangaistusta. Yksi heistä (siirryt toiseen palveluun) osallistui mielenosoitukseen myös Helsingissä, jossa tapahtuneesta törkeästä pahoinpitelystä hän on saanut tuomion (siirryt toiseen palveluun), joka ei ole vielä saanut lainvoimaa.

Seitsemää syytetään pahoinpitelyistä. Pahoinpitelyn kohteeksi joutuneita on kolme.

Suuren vastaajamäärän vuoksi Keski-Suomen käräjäoikeus istuu Cygnaeustalossa. Kymmenen epäillyistä ei ole paikalla käsittelyssä. Yksi syytetyistä on kateissa, eikä häntä oltu saatu haastattua käräjille.

Syytettyjen joukossa on ruotsalaisia, jotka ovat aiemmin saaneet tuomioita (siirryt toiseen palveluun) (Expressen) vastaavista rikoksista Ruotsissa.

Yksi kolmesta pääsyytetystä oli tehnyt poliisille ilmoituksen mielenilmauksesta, jossa joukon oli tarkoitus marssia Jyväskylän keskustassa. Valvontakamerakuvien mukaan liput ja kilvet olivat mukana marssilla.

Marssin jälkeen syytetyt kohtaisivat pahoinpitelyn uhreja Kompassilla, josta syytetyt seurasivat heidän perässään ja ryntäsivät Sokokselle.

Yksi syytetyistä oli osallisena myös Jyväskylän kirjastopuukotuksessa, ja yksi pahoinpitelyn uhreista oli uhrina myös kirjastopuukotuksessa.